# **Информационен бюлетин на Съвета по международни счетоводни стандарти (IASB) – март 2020 г.**

**SB Update March 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [17 и 19 март 2020](https://www.ifrs.org/news-and-events/calendar/2020/march/international-accounting-standards-board/) г.

Темите, по реда на обсъждането им, включваха:

* [Изменение на МСФО 17 Застрахователни договори](https://www.ifrs.org/news-and-events/updates/iasb-updates/march-2020/#1)
* [Дейности с регулирани цени](https://www.ifrs.org/news-and-events/updates/iasb-updates/march-2020/#2)
* [Коментар на ръководството](https://www.ifrs.org/news-and-events/updates/iasb-updates/march-2020/#3)

**Допълнителна информация**

Предстоящи заседания на Съвета:

* 20–24 април 2020 г.
* 18–22 май 2020 г.
* 22–26 юни 2020 г.

**Изменение на МСФО 17 Застрахователни договори (Документ по програмата 2)**

Съветът проведе заседание на 17 март 2020 г., за да обсъди:

* получените като обратна информация становища във връзка с Проекта за обсъждане *Изменение на МСФО 17* относно датата на влизане в сила на МСФО17 *Застрахователни договори* и фиксираната дата на изтичане на временно освобождаване от изискванията в МСФО4 *Застрахователни договори* за прилагане на МСФО 9 *Финансови инструменти*—Документ по програмата 2A;
* стъпките от регламентираната процедура и разрешение за пристъпване към процедурата по гласуване на измененията в МСФО17— Документ по програмата 2Б; и
* общ преглед на измененията в МСФО17— Документ по програмата 2В.

***Дата на влизане в сила на МСФО 17 и временното освобождаване от изискванията на МСФО 9 в МСФО 4* (Документ по програмата 2A)**

Съветът реши в порядък на работна хипотеза да отложи датата на влизане в сила на МСФО17, инкорпорирайки измененията за годишни отчетни периоди, започващи на или след 1 януари 2023 г.

Дванадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза да удължи фиксираната дата на изтичане на временното освобождаване в МСФО4 от изискванията за прилагане на МСФО9 спрямо годишни отчетни периоди, започващи на или след 1 януари 2023 г.

Дванадесет от четиринадесетте членове на Съвета изразиха съгласие с това решение.

***Стъпките от регламентираната процедура и разрешение за пристъпване към процедурата по гласуване и общ преглед на измененията в МСФО 17* (Документи по програмата 2Б─2В)**

Всичките четиринадесет членове на Съвета потвърдиха, че са се уверили, че Съветът е изпълнил изискванията на приложимите стъпки от регламентираната процедура и в частност е осъществил достатъчно консултации и анализи, за да се пристъпи към процедурата по гласуване на измененията в МСФО17 и изменението на МСФО4.

Никой от членовете на Съвета не даде индикации, че възнамерява да изрази несъгласие с издаване на измененията в МСФО17 и изменението на МСФО4.

***Следващи етапи***

Съветът очаква да издаде измененията в МСФО17 през второто тримесечие на 2020 г.

**Дейности с регулирани цени (Документи по програмата 9–9Г)**

Съветът проведе заседание на 19 март 2020 г., за да обсъди третирането на „целевата печалба“ в счетоводния модел, който Съветът разработва по отношение на регулаторните активи и регулаторните пасиви. Целевата печалба е печалбата, която предприятието има право да включи в регулираната цена. Принципите, които Съветът вече обсъди, установяват кога следните елементи от целевата печалба представляват част от общата допустима компенсация:

* регулаторна лихва—в течение на периода, през който съответният регулаторен актив или регулаторен пасив остава открит/неуреден; и
* маржове на печалбата, които варират със сумата на разхода, например, фиксирана процентна надценка върху разходите—когато съответният разход се признава в съответствие с МСФО стандартите.

Съветът обсъди въпроса как предприятието следва да определя кога други елементи от целевата печалба представляват част от общата допустима компенсация. Съветът реши в порядък на работна хипотеза, че:

1. регулаторната възвръщаемост на база незавършено строителство, включена в регулаторните цени, начислявани на клиентите по време на периода на строителство съставляват част от общата допустима компенсация само през периода, през който активът е в действие и се използва за доставка на стоки или услуги. Всичките четиринадесет членове на Съвета изразиха съгласие с това решение.
2. стимулите за резултати от дейността (независимо дали свързани със строителство или не) съставляват част от общата допустима компенсация по отношение на стоки и услуги, доставени през периода, през който съответните критерии за резултати от дейността са обект на текущо наблюдение и оценка. Дванадесет от четиринадесетте членове на Съвета изразиха съгласие с това решение.
3. всички останали елементи на целевата печалба, които регулаторното споразумение дава право на предприятието да начислява на клиентите в даден период, включително регулаторна възвръщаемост на база регулаторен капитал, съставляват част от общата допустима компенсация по отношение на стоки и услуги, доставени в този период. Тринадесет от четиринадесетте членове на Съвета изразиха съгласие с това решение.

***Следващ етап***

Съветът очаква да публикува проект за обсъждане през втората половина на 2020 г.

**Коментар на ръководството (Документ по програмата 15)**

Съветът проведе заседание на 19 март 2020 г., за да обсъди:

* целта на коментара на ръководството, която да бъде включена в преработеното Изложение за практика по МСФО1 *Коментар на ръководството* („Изложението за практика“), надграждайки над първоначалната дискусия на Съвета относно целта през ноември 2018 г. —Документ по програмата15A; и
* целите на оповестяването по отношение на някои видове съдържание в коментара на ръководството— Документ по програмата15Б.

Съветът обсъди също така и планове за реда на темите на бъдещи заседания и за разработване на насоки по тези теми (Документ по програмата15). От Съвета не бе поискано да взема решения във връзка с тези планове.

***Целта на коментара на ръководството* (Документ по програмата 15A)**

Съветът реши в порядък на работна хипотеза, че преработеното Изложение за практика следва:

1. да запази твърдението, че коментарът на ръководството се изготвя за настоящи и потенциални инвеститори, заемодатели и други кредитори, които то посочва като „основни потребители“; и
2. да обяснява, че от основните потребители се очаква да притежават разумни познания за бизнеса и икономическите дейности и да преглеждат и анализират информацията старателно; но от тези потребители не се очаква да притежават познания за предприятието, за което се отнася коментарът на ръководството.

Всичките тринадесет членове на Съвета изразиха съгласие с това решение. Един от членовете на Съвета отсъстваше.

Съветът реши също така в порядък на работна хипотеза, че преработеното Изложение за практика следва да описва целта на коментара на ръководството като подкрепа за основните потребители при оценяване перспективите пред предприятието за бъдещи парични потоци и грижливото стопанисване от страна на ръководството на икономическите ресурси на предприятието чрез предоставяне на полезна информация и анализ, които:

1. да повишават разбирането на основните потребители за резултатите от дейността и състоянието на предприятието, така както са представени в съответните финансови отчети; и
2. да дават задълбочена информация за факторите, които биха могли да окажат влияние върху перспективите пред предприятието.

Присъстващите тринадесет членове на Съвета изразиха съгласие с това решение.

Съветът обсъди също така и работен проект на насоки относно целта на коментара на ръководството, която да бъде включена в преработеното Изложение за практика, включително насоки относно:

1. схващането за „виждане на ръководството“;
2. видовете информация в коментара на ръководството; и
3. връзката между схващанията за „перспективите пред предприятието за бъдещи парични потоци“ и „създаване на стойност“.

***Цели на оповестяването* (Документ по програмата 15Б)**

Съветът обсъди първоначални идеи относно разработването на цели на оповестяването по отношение на видовете съдържание, което се очаква да бъде включено в коментара на ръководството.

От Съвета не бе поискано да взема каквито и да е решения.

***Следващ етап***

Очаква се следващото обсъждане на Съвета да обхване бизнес модела, ресурси и взаимоотношения, стратегия и възможности.